કેસની વિગતો જોઈએ તો ઑગસ્ટ ૨૦૧૩માં આસારામ સામે બળાત્કારનો કેસ કરનાર શાહજહાંપુર નિવાસી પીડિતાનો આખો પરિવાર ઘટના પહેલાં આસારામનો કટ્ટર ભક્ત હતો. પીડિતાના પરિવારે પોતાના ખર્ચે શાહજહાંપુરમાં આસારામ આશ્રમ બનાવડાવ્યો હતો. બાળકોને સંસ્કારી બનાવવાની અપેક્ષાએ તેમણે તેમનાં બે સંતાનોને છિંદવાડાના ગુરુકુલમાં ભણવા બેસાડ્યા. ૭ ઑગસ્ટે છિંદવાડા ગુરુકુલમાંથી પીડિતાના પિતા ઉપર ફોન આવ્યો કે તેમની ૧૬ વર્ષની દીકરી બીમાર છે. બીજા દિવસે પીડિતાની માતા છિંદવાડા પહોંચી તો તેમને કહેવામાં આવ્યું કે તેમની દીકરી ઉપર ભૂત-પ્રેતનો ઓછાયો છે જેને આસારામ જ ઠીક કરી શકે છે. ૧૪ ઑગસ્ટે પીડિતાનો પરિવાર આસારામને મળવા જોધપુર આશ્રમ પહાંેચ્યા. ચાર્જશીટ પ્રમાણે, ૧૫ ઑગસ્ટની સાંજે ૧૬ વર્ષની દીકરીને સાજી કરવાના બહાને આસારામે પોતાની કુટિરમાં બોલાવીને બળાત્કાર કર્યો. પીડિતાનો પરિવાર કહે છે કે આ ઘટના તેમના માટે ભગવાન જ ભક્ષક બની ગયા જેવી હતી. આ પરિવાર છેલ્લાં પાંચ વર્ષથી પોતાના ઘરમાં નજરકેદ જેવું જીવન જીવતો હતો. પરિવારના કહેવા પ્રમાણે તેમને રિશ્વત ઑફર કરવામાં આવી અને મારી નાખવાની ધમકીઓ પણ અપાઈ.